runetrust/blame-folketinget-dk huggingface dataset:
Lisbeth Bech-Nielsen (SF), 2025-08-14:
Jeg tror ikke, der er nogen af os, der er her i salen, som ikke ville ønske, at vi ikke skulle behandle det lovforslag, vi nu behandler, under andre omstændigheder, fordi det fraviger en masse af den lovgivning, som vi og vores forgængere med møje og besvær har tilrettelagt for at skabe og passe på det land, som vi alle sammen holder af, men mest af alt også fordi det siger noget om den meget alvorlige situation, vores land står i.
I morgen skal den amerikanske og den russiske præsident mødes for at drøfte det, som de selv kalder afslutningen på krigen i Ukraine, en angrebskrig, der blev startet af Rusland, og som nu åbenbart skal afsluttes uden at inddrage det Ukraine, som har betalt prisen for Ruslands angrebskrig.
Det er en uretfærdig skæbne for et folk, der blot ønsker den selvbestemmelse, som de har ret til, og som alle har ret til, og det er den skæbne, som små og mellemstore lande bliver overladt til, når de store, brovtende magter tegner streger på landkortet over de lande, hvor mennesker bor.
Styrkelsen af vores sikkerhed er en bunden opgave, som ikke bare Danmark, men også alle vores nabolande står over for i de kommende år, og det kommer til at kræve en ekstraordinær indsats af os alle, hvor hensyn, som vi normalt ville tage, må fraviges for en stund.
For en stund må hensynet til vores nationale og regionale og ikke mindst fælles sikkerhed trumfe andre hensyn, selvfølgelig kun når det er strengt nødvendigt, og det vil det blive.
I SF vil vi gerne læne os ind i den fælles opgave, det er og bliver at sørge for fællesskabets sikkerhed.
Vi vil også kræve inddragelse og mådehold, både når det gælder borgere og natur, og det har vi tillid til at regeringen forstår og formår.
SF kan støtte forslaget.
Lars Boje Mathiesen (BP), 2025-08-14:
Jeg er ked af det, men den argumentation køber jeg ganske enkelt ikke.
Jeg har siddet i Folketinget, mens vi har hastebehandlet sager på 3 dage, på 4 dage, på en uge, når det var nødvendigt – på en måned.
Vi taler jo ikke om sagsbehandlinger på 6, 7, 8 år.
Folketinget kan godt hastebehandle ting, når det er nødvendigt.
Det har vi vist.
Så nej, den med, at hele det projekt falder sammen, på grund af at Folketinget skal inddrages og det tager en uge ekstra, holder ikke.
Lise Bech (DD), 2025-08-14:
Altså, hr. Lars Boje Mathiesen, når et lovforslag kommer i Folketinget, ligger der jo et kæmpe arbejde bagud.
Det er jo ikke kun den uge, hvor vi hastebehandler herinde hos os.
Der er foregået rigtig meget inden den tid.
Så den holder jo ikke.
Louise Brown (LA), 2025-09-04:
Først vil jeg slå fast, at vi i Liberal Alliance støtter det her forslag.
Det giver selvfølgelig god mening at få skabt en model, der er mere efterspørgselspræget, altså en model, hvor det kun er de udenlandske sundhedspersoner, der rent faktisk er brug for, som så også får lov at starte en autorisationsproces og dermed får opholdstilladelse.
Det er ikke rimeligt, at folk rejser hele vejen til Danmark i håb om et job, som så aldrig kommer til at eksistere.
Men det ville også ligne mig dårligt, hvis ikke jeg havde et par kommentarer derudover.
Først vil jeg sige, at loven efter sigende virker med tilbagevirkende kraft.
Det svækker altså retssikkerheden for de mennesker, der allerede har en sag liggende, og samtidig tager man så klagemuligheden helt fra dem.
Det kan vi godt være en anelse skeptiske over, for hvordan sikrer vi så, at det ikke ender med nogle tilfældige afgørelser, alt efter hvad for en bunke den pågældende sag tilfældigvis lander i?
Dernæst, men det er bestemt ikke mindre vigtigt, udvider vi endnu en gang ministerens beføjelser, hvilket en kollega også tidligere var inde på.
Det er efterhånden blevet lidt af en folkesport herinde i Folketinget, og i Liberal Alliance har vi altså lidt svært ved at klappe af den udvikling.
Nu er jeg så lige under en lille samtale med ministeren blevet forsikret om, at det er der styr på, og at det står beskrevet i bemærkningerne til lovforslaget, men vi stiller alligevel et udvalgsspørgsmål, så vi også kan få det på skrift.
Når alt det er sagt, stemmer vi selvfølgelig for, for det her er et hul, der skal lukkes, og det er vigtigt lige nu.
Vi kommer selvfølgelig til at holde øje med, hvordan kvoterne bliver fastsat i praksis fremover, og så forventer vi jo også, at ministeren tager de bekymringer, som vi har givet udtryk for her, alvorligt.
Men det hører jeg også at der allerede er taget hånd om, så tak for ordet.
Rosa Eriksen (M), 2025-09-04:
Tak for ordet, formand.
Vi har brug for udenlandsk arbejdskraft i vores sundhedsvæsen.
Det har vi sagt før, og det mener vi stadig væk.
Men vi har også brug for ansvarlighed og for ikke at skabe falske forhåbninger hos dem, der kommer hertil i håbet om at få et arbejde, som de i virkeligheden ikke kan få.
Med det her forslag tager vi et nødvendigt skridt.
Vi indfører kvoteordningen, der sikrer, at det antal autorisationsansøgninger, vi behandler, fra sundhedspersoner fra tredjelande rent faktisk afspejler behovet.
Det skaber bedre overblik og en mere ansvarlig tilgang, og vigtigst beskytter det både ansøgerne og vores system imod overbelastning og skuffelser.
Vi ved, at det ofte er manglen på evalueringsansættelser, der står i vejen for autorisation.
Moderaterne støtter forslaget.
Det er sund fornuft, det er ordentlighed og det sikrer, at vi bruger vores ressourcer, både menneskelige og administrative, hvor de gør gavn.
Tak for ordet.
Halime Oguz (SF), 2025-09-04:
Tak for spørgsmålet.
Jeg vil sige, at det rigtigste vil være at tage det med videre i udvalgsarbejdet.
Det tror jeg faktisk vil være meget bedre.
Fru Kirsten Normann Andersen vil kunne give et meget mere kvalificeret svar.
Peder Hvelplund (EL), 2025-09-04:
Tak for det, og tak til fru Halime Oguz.
Jeg er helt med på, at ordføreren er her som vikar for fru Kirsten Normann Andersen, og derfor er det, når jeg stiller spørgsmål, selvfølgelig også med det forbehold, at jeg godt er klar over, at ordføreren muligvis ikke kan svare på det.
Men der er noget, jeg bare godt lige kunne tænke mig at høre.
Nu var ordføreren selv inde på problemstillingen med, at der er nogle iranske sygeplejersker, som er kommet herop, og som ikke har haft mulighed for at få en evalueringsansættelse, men som i dag arbejder inden for systemet.
Vi kommer også til at støtte det her lovforslag, men jeg synes, at en problemstilling, der er i det, er, at man også lukker for aktuelle ansøgninger om evalueringsansættelse.
Det kan jo godt give en udfordring for nogle af dem, der er her, og som faktisk i dag arbejder inden for ældresektoren, men som selvfølgelig gerne vil have en evalueringsansættelse på sigt.
Er ordføreren ikke enig i, at det egentlig er urimeligt, at vi afskaffer den mulighed for dem, der allerede er, og synes ordføreren ikke, at vi i udvalgsbehandlingen måske kunne prøve at se på, at de ikke kommer i en dobbeltknibe her?
Halime Oguz (SF), 2025-09-04:
Tak, formand.
Vores sundhedsordfører, fru Kirsten Normann Andersen, kunne desværre ikke kan være til stede i dag, så derfor er det mig, der læser hendes ordførertale op.
Mange iranske sygeplejersker er i Danmark på et 3-årigt autorisationsophold med henblik på at få dansk autorisation som sygeplejerske.
Men i løbet af perioden er det et krav, at de får en evalueringsansættelse på et dansk sygehus, og det er ikke altid lige let.
I SF har vi kæmpet for at gøre vejen til en evalueringsansættelse nemmere ved at afsætte ekstra midler til den administrative behandling af ansøgningerne.
Desværre har det ikke båret frugt, hvilket har resulteret i, at mange iranske sygeplejersker efter 3 år har måttet vende skuffede hjem krig uden en dansk autorisation.
På trods af dette har vi de seneste år set en stigning i antallet af sundhedsfaglige fra især Indien, Pakistan, Bangladesh og Nepal, der ønsker dansk autorisation.
Den nuværende lovgivning på området sætter ingen begrænsninger for ansøgningerne.
Derfor bakker SF op om regeringens forslag om en kvoteordning, som sikrer en efterspørgselsdrevet tilgang til autorisation af udenlandske sundhedspersoner fra tredjelande.
Der er ingen grund til at give de udenlandske sygeplejersker falske forhåbninger om en dansk autorisation, vi i sidste ende ikke kan give dem.
Samtidig mener SF, at vi også bør tage hånd om de udenlandske sygeplejersker, der allerede er i Danmark og som har problemer med at få de her ansættelser som sygeplejerske.
Derfor foreslår vi, at regeringen lægger forslaget om oprettelse af uddannelse af social- og sundhedsassistenter i Indien og Filippinerne på hylden for nu.
I stedet bør de udenlandske sygeplejersker, der allerede opholder sig i Danmark, tilbydes mulighed for at søge uddannelse og autorisation som social- og sundhedsassistenter.
Tak for ordet.
Jens Henrik Thulesen Dahl (DD), 2025-09-04:
Jeg kom helt op.
Tak for det.
I dag behandler vi lovforslag nr. L 223 – et forslag, der handler om at indføre en kvoteordning for udenlandske sundhedspersoner fra tredjelande, så vi sikrer en bedre sammenhæng mellem de ansøgninger, der indgives, og det faktiske behov i vores sundhedsvæsen.
Jeg vil gerne sige klart fra starten af, at Danmarksdemokraterne støtter forslaget.
Vi gør det, fordi det ganske enkelt er sund fornuft.
Der er ingen mening i, at udenlandske sygeplejersker og andre sundhedspersoner bruger tid, penge og håb på en autorisationsproces, som vi på forhånd ved de ikke vil kunne gennemføre, og fordi der ikke er efterspørgsel kort efter deres arbejdskraft.
Der er ingen mening i, at vi som samfund bruger ressourcer på processer, som alligevel ikke kan føre til job og autorisation.
Med en kvoteordning kan vi skabe en mere realistisk og ansvarligt styring, vi kan tilpasse antallet af ansøgninger til det faktiske behov, og vi kan fokusere på at udnytte den arbejdskraft, vi allerede har i Danmark.
Det er til gavn for patienterne, for de ældre og for medarbejderne i vores sundhedsvæsen og ældrepleje, at der er fokus på ansatte, der taler dansk og forstår kulturen på arbejdspladserne.
Forslaget vil derfor gavne både de mennesker, der undgår at komme hertil på falske forhåbninger, og det danske sundhedsvæsen, der får et mere realistisk grundlag af et arbejde ud fra.
Det er også værd at understrege, at forslaget ikke har nogen økonomiske konsekvenser.
Det handler om at indføre fornuftig styring, så vi sikrer, at systemet ikke overbelastes af unødige sager.
Det er glædeligt, at der på tværs af partierne er en erkendelse af, at vi skal tænke både rationelt og ansvarligt i forhold til arbejdskraft fra tredjelande.
Vi har i Danmarksdemokraterne dog en enkelt bekymring, nemlig den beføjelse, som ministeren gives til at fastsætte kvoterne.
Tak for ordet.
Peder Hvelplund (EL), 2025-09-04:
Når vi taler om arbejdsmarkedets parter, spiller regeringen og Folketinget jo altså en vigtig rolle, fordi det er dem, der afsætter midlerne, og det var den erkendelse, der tog lidt tid for både Socialdemokratiet og Venstre at komme til, i forhold til at det var nødvendigt at levere et lønløft, altså at vi spiller ind med nogle penge, som kan bruges konkret til en pulje til at øge rekrutteringen.
Den erkendelse har vi jo så fået nu, altså at det rent faktisk virker.
Det er derfor, jeg bare vil høre Venstre efter, om man så ikke er villig til at bruge den erkendelse og bruge de gode erfaringer fra området for sygeplejersker i forhold til sosu'er.
Christoffer Aagaard Melson (V), 2025-09-04:
Jeg synes jo, at regeringen har gjort rigtig mange ting, både i form af ældrereformen og i form af reformen af uddannelserne.
Der var jo også det, at man ekstraordinært gik ind i den her trepart sammen med arbejdsmarkedets parter og fik kigget på, om der var noget strukturelt, man kunne kigge på.
Rigtig meget af det handler jo også om, at man kigger på hele organiseringen, som er lidt noget andet end ren økonomi.
Så har vi jo sikret en økonomi, både til kommuner og regioner, der gør, at man har muskler derude til også selv lokalt at lave de indsatser, der skal til for at sikre fornuftige arbejdsvilkår, og så har vi jo også en tiltro til, at arbejdsmarkedets parter fremadrettet vil prioritere og sikre, at der er de rigtige forhold for de grupper, vi har allermest brug for, så det er attraktivt at tage de her jobs, som er nødvendige, og som for mig også er noget af det mest afgørende, altså så der er nogle dygtige og kompetente mennesker til at tage vare om de allermest sårbare.
Jeg tror da også, at det er en læring, man har taget til sig fra arbejdsmarkedets parter, at man også skal gøre det bedre fremadrettet.
Så derfor tror jeg ikke, at vi skal blande os mere i det her fra Folketingets side.
Peder Hvelplund (EL), 2025-09-04:
Tak for det, og tak til hr. Christoffer Aagaard Melson for talen.
Jeg bemærker jo med glæde, at Venstre nu også anerkender, at det at give et konkret lønløft til lavtlønnede, især inden for de kvindedominerede velfærdsfag, rent faktisk har en betydning i forhold til at kunne rekruttere personale.
Det er jo en rigtig god erfaring at have fået.
Hr. Christoffer Aagaard Melson nævner så, at det er nødvendigt at spille på flere heste, også når det handler om de udfordringer, der er inden for ældreområdet med at tiltrække tilstrækkelig mange, både sosu-hjælpere og -assistenter.
Så vil jeg bare høre, om Venstre også vil anerkende, at en af de heste, man kunne spille på, netop var at investere i både uddannelse og løn- og arbejdsvilkår for de sosu'er, som vi så desperat mangler, når nu vi har kunnet konstatere, at det hjalp i forhold til sygeplejersker.
Lea Wermelin (S), 2025-09-04:
Det her lovforslag er jo en klar opstramning af de regler, vi har i dag, så det er Danmark, der bestemmer, hvem det sådan set er, vi inviterer ind i forhold til at kunne få de her ansættelser, fordi der skal være et behov.
Det er jo også derfor, vi i forhold til sygeplejersker lægger op til, at vi kan se, at der er kommet alt for mange til Danmark, som der sådan set ikke er en efterspørgsel efter, og det er klart, at det skal vi have ændret på.
Derfor hører jeg egentlig også, at der er en opbakning her.
Hvad vil der så ske fremadrettet?
Ja, det skal jo så være baseret på, om der vil være en efterspørgsel.
Det er jo det, der så vil afgøre, hvorvidt vi vil ændre på de her kvoter.
Lise Bertelsen (KF), 2025-09-04:
Tak, formand.
Jeg står her i dag i stedet for vores sundhedsordfører, Per Larsen.
Det Konservative Folkeparti kommer til at stemme for lovforslaget, så vi selv via kvoter styrer rekrutteringen af udenlandsk arbejdskraft.
Det skal vi styre efter behov frem for en tilfældig tilstrømning fra lande uden for EU.
Vi har set hundredvis af håbefulde sundhedsfaglige fra både Iran, Bangladesh, Nepal og andre tredjelande, som mere eller mindre uopfordret søger til Danmark.
Alene i de første 5 måneder af 2024 har 7.310 søgt om den her autorisation som sundhedsfaglig, og det er selvfølgelig helt uholdbart.
Heldigvis uddanner vi rigtig mange læger i de her år, så vi behøver ikke at rekruttere fra lande uden for EU, for der er ikke den aktuelle mangel mere.
Der er faktisk en tendens til, at vi kommer til at uddanne for mange læger, hvis vi ikke reducerer optaget på medicinstudiet.
Dertil kommer, at behovet for sygeplejersker er mindre kritisk nu end tidligere, simpelt hen fordi en del af sygeplejerskerne heldigvis har søgt tilbage til sundhedsvæsenet.
Det sted, hvor det ser ud, som om vi kommer til at mangle medarbejdere i fremtiden – faktisk spås det at være 15.000 i 2035 – er i ældreplejen, altså social- og sundhedsassistenter og -hjælpere .
Men det må også styres efter behov.
Faktisk er jeg utrolig glad for de spørgsmål, som hr. Peder Hvelplund stillede, fordi vi jo faktisk sidste år – jeg står her også som undervisningsordfører – vedtog at afsætte 45 mio. kr. i 2024 og 90 mio. kr. årligt fra 2025 til netop at forbedre social- og sundhedsassistentuddannelsen.
Det er jo en af de knapper, vi skal skrue på, når vi har mangel.
Vi har selv i Danmark en stor del af skylden for, at trafikken ikke er blevet stoppet for længst, fordi vi simpelt hen har givet de her tredjelandsborgere indtryk af, at det var let at få opholdstilladelse og arbejde i Danmark.
Det har medført, at rigtig mange ansøgere har solgt alt, hvad de ejede og havde, og har taget familien til Danmark.
Det har vi ikke kunnet være bekendt, og derfor er det også rigtig vigtigt, at vi får stoppet den trafik nu.
Som sagt støtter vi lovforslaget, så vi hurtigst muligt får den uhensigtsmæssige tilstrømning til Danmark stoppet.
Vi skal fremover selv kunne styre udviklingen, så vi rekrutterer klogt til de fag, hvor det giver mening.
Tak for ordet.
Peder Hvelplund (EL), 2025-09-04:
Jeg har egentlig bare brug for at få ministeren til lige at bekræfte, at det også med lovforslagets vedtagelse vil være sådan, at sundhedsprofessionelle eller sygeplejersker, der er her i landet, og som er i gang med at lede efter en evalueringsansættelse, fortsat vil kunne have muligheden for at søge og få en evalueringsansættelse.
Der vil jeg gerne bare lige have sundhedsministerens bekræftelse på, at det er sådan, det forholder sig.
Så vil jeg i øvrigt også spørge sundhedsministeren, om sundhedsministeren ikke er af den opfattelse, at der for de sygeplejersker, der er i landet, og som i øjeblikket arbejder f.eks. som ufaglærte inden for ældresektoren, og som har behov for at få en evalueringsansættelse, kunne være behov for at lempe reglerne, så de ikke skal vente i en karensperiode, før de kan søge om en evalueringsansættelse og dermed også få et opholdsgrundlag, der gør, at de kan blive i landet.
Peter Kofod (DF), 2025-09-04:
Ville der være en mulighed for, hvis det ikke var farligt og alt var under fuld kontrol, at ministeriet skulle spørge Folketinget om lov, når man fastsatte kvoterne?
Det kunne altså være, at man f.eks. sagde, at det var det her, regeringen spillede ud med, og at det ville man gerne bede om Folketingets opbakning til, i stedet for at vi – lad os nu sige det – alle sammen stemmer ja til det her lovforslag, og at vi så om 3 år står i en fuldstændig ny situation, hvor det vælter ind med folk, og regeringen så vil sige: Det er jeres egen skyld, for I har selv stemt for vores lovforslag.
Jeg vil godt stemme for lovforslag, jeg synes er positive og fornuftige, og tankerne i det her lovforslag er sådan set rigtige, synes jeg.
Jeg vil bare ikke have, at jeg på et senere tidspunkt i min godhed og min tillid til regeringen bliver udnyttet, og at jeg så i stedet for skal spændes for en eller anden anden vogn, som er, at nu har vi sagt ja til, at folk bare kommer ind.
Så kan man gøre det her sammen med Folketinget, i stedet for at det bare er ministeriet?
Sophie Løhde (V), 2025-09-04:
Jeg glæder mig jo over, at der er opstået en ny mulighed også qua den aftale, som der er blevet indgået mellem Kommunernes Landsforening og fagforbundet FOA, altså hvis man kan se, at man simpelt hen ikke kan få en evalueringsansættelse, fordi der ikke er brug for at lave de evalueringsansættelser ude i regionerne og kommunerne i det omfang, som modsvarer, hvad der er efterspørgsel efter, så er der nu opstået muligheden for, at man kan blive ansat som social- og sundhedshjælper, så man dermed også kan blive i landet.
Jeg havde jo også fornøjelsen af at være i samråd indkaldt til af ordføreren, hvor jeg kunne oplyse, at det var der i hvert fald på daværende tidspunkt allerede 30 der havde benyttet sig af.
Jeg håber, at endnu flere vil benytte sig af den mulighed, og det er selvfølgelig også vigtigt at sørge for at sikre kommunikationen omkring det.
Peder Hvelplund (EL), 2025-09-04:
Tak for den bekræftelse.
Jeg er næppe den eneste i den her sal, som er fejlbarlig.
Man kunne godt nogle gange ønske, at folk måske var bedre til at erkende, at de også begår fejl en gang imellem.
Men jeg er i hvert fald glad for at få den præcisering, for det er jo klart, at det har stor betydning for dem, der er her i landet.
I forhold til den anden del vil jeg sige, at der jo er en del af de sygeplejersker, der er i landet, som ikke arbejder som social- og sundhedshjælpere, men som arbejder ufaglært, fordi det er svært at få dem indplaceret i systemet.
Det gør jo reelt, at de mister deres opholdsgrundlag.
Jeg er med på, at man kan informere om det, men man kunne jo også sikre, at de fik en længere periode til at kunne søge en evalueringsansættelse, altså at man f.eks udvidede opholdsgrundlaget fra 3 år til 5 år.
Er det noget, ministeren vil være villig til at se på?
Karin Liltorp (ALT), 2025-09-04:
Ifølge høringssvarene er der jo nogle bekymringer derude for, at man kommer i en situation, hvor man ikke kan tiltrække det personale, der er brug for.
Lad os forestille os, at der udbryder corona i morgen og man lige pludselig har akut brug for det – så skulle vi jo bare gerne have sikret os, at vi har et system, der kan reagere lynhurtigt, og at der på ingen måde er noget, der står i vejen for det.
Det blev specifikt nævnt i høringssvarene, at man gerne ville undgå, at man f.eks. ikke kunne få forskere her til landet, hvis der lige pludselig var brug for det, altså at det lige pludselig blev en lang og bøvlet proces, og sådan nogle indvendinger synes jeg da vi skal tage alvorligt.
For jeg ved godt, at det ikke er hensigten med lovforslaget, men jeg synes jo også, at det er vigtigt, at vi får sagt det højt, så vi sikrer os, at det faktisk bliver imødekommet i det videre lovarbejde.
Lea Wermelin (S), 2025-09-04:
Det var mest, fordi jeg hørte det her med, at ordføreren sagde, at måske var en kvoteordning for stramt et værktøj.
Vi synes jo, det er meget passende og meget vigtigt, og det er jo i virkeligheden også derfor, vi har behandler det nu og ikke venter et par måneder med at behandle det her lovforslag – det er jo i virkeligheden, fordi vi gerne vil have det igennem nu .
Det, vi jo lægger op til, er, at der skal kigges på de har kvoteordninger, og dem har man så mulighed for at lave om sådan løbende.
Karin Liltorp (ALT), 2025-09-04:
Tak for spørgsmålet.
Der var jeg da ked af, at jeg var uklar i mine formuleringer, men jeg synes, at jeg nævnte et par gange, at vi synes, det er en god idé med lovforslaget, og at vi synes, at der er brug for at stramme op på den her autorisationsproces.
Vi opfordrer bare til, at man sikrer sig, at det ikke ender med at spænde ben, altså at der kommer en manglende fleksibilitet, så man ikke hurtigt kan omstille sig, hvis behovet lige pludselig ændrer sig.
Muligvis er det allerede tænkt ind alle steder i det, men i nogle af høringssvarene var det det, der blev gjort opmærksom på kunne være faren ved det, og det er i virkeligheden bare det, vi siger at vi meget gerne vil lytte til, og hvis der er nogle farer der, skal de jo tages med i det videre lovarbejde.
Lea Wermelin (S), 2025-09-04:
Det er måske i virkeligheden bare et opklarende spørgsmål til ordføreren.
For i forhold til nogle af de ting, der bliver nævnt, altså det her med, om der f.eks. er adgang til særlige fagspecifikke sygeplejersker, så er der jo sådan set mulighed for det.
Hvis man kan få den ansættelse, ved man jo også, at man kan komme til landet og i virkeligheden få et job.
Så det er jo sådan set ikke det, vi begrænser; det er jo i virkeligheden alle de mange, som er kommet til landet, men som ikke får en ansættelse.
Så jeg er bare lidt i tvivl om, hvad Alternativet egentlig mener, altså om man støtter lovforslaget og det, at vi får en kvoteordning, som jo skal være med til at sikre, at vi rent faktisk har styring med, hvem der kommer til landet, eller om man ikke støtter det.
Det blev jeg simpelt hen ikke helt klar over.